**Ministru kabineta rīkojuma projekta**

**„Par nekustamo īpašumu Kronvalda bulvārī 2B, Rīgā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma „Par valsts un pašvaldību īpašuma objektu privatizāciju” 12.panta ceturtā daļa nosaka, ka lēmumu par valsts īpašuma objekta nodošanu privatizācijai pieņem Ministru kabinets. Administratīvā procesa likuma 51.pants nosaka, ka administratīvo lietu izskata iestāde atbilstoši savai kompetencei, kas tai piešķirta ar normatīvo aktu. Saskaņā ar Administratīvā procesa likuma 83.panta pirmo daļu iestāde pēc savas iniciatīvas vai personas iesnieguma var uzsākt administratīvo procesu no jauna un lemt par administratīvā akta atcelšanu saskaņā ar šā likuma 85. – 88.panta noteikumiem. Administratīvā procesa likuma 85.panta otrās daļas 4.punkts nosaka, ka adresātam labvēlīgu tiesisku administratīvo aktu var atcelt tad, ja mainījušies lietas faktiskie vai tiesiskie apstākļi, kuriem pastāvot administratīvā akta izdošanas brīdī iestāde varētu šādu administratīvo aktu neizdot, un administratīvā akta palikšana spēkā skar būtiskas sabiedrības intereses. |
| 2. | Pašreizējā situācija un problēmas | Ar Ministru kabineta 2006.gada 24.augusta rīkojuma Nr.636 „Par valsts īpašuma objektu nodošanu privatizācijai” 1.3.apakšpunktu nekustamais īpašums Kronvalda bulvārī 2B, Rīgā, kadastra Nr.01000100135, (turpmāk – valsts īpašuma objekts) nodots privatizācijai. Pamatojoties uz Ministru kabineta 2006.gada 24.augusta rīkojuma Nr.636 „Par valsts īpašuma objektu nodošanu privatizācijai” 4.punktu, Izglītības un zinātnes ministrija valsts īpašuma objektu nodeva valsts akciju sabiedrības „Privatizācijas aģentūra” valdījumā. Saskaņā ar likuma „Par valsts un pašvaldību īpašuma objektu privatizāciju” 14.panta pirmo daļu un Administratīvā procesa likuma 55.panta pirmo daļu nekustamā īpašuma privatizācija ir uzskatāma par uzsāktu.  Ņemot vērā to, ka Ministru kabineta 2006.gada 24.augusta rīkojums Nr.636 „Par valsts īpašuma objektu nodošanu privatizācijai” ir labvēlīgs tiesisks administratīvais akts, tad to var atcelt tikai Administratīvā procesa likuma 85.panta otrajā daļā minētajos gadījumos. Administratīvā procesa likuma 85.panta otrās daļas 4.punkts nosaka, ka adresātam labvēlīgu tiesisku administratīvo aktu var atcelt tad, ja mainījušies lietas faktiskie vai tiesiskie apstākļi, kuriem pastāvot administratīvā akta izdošanas brīdī iestāde varētu šādu administratīvo aktu neizdot, un administratīvā akta palikšana spēkā skar būtiskas sabiedrības intereses.  Saskaņā ar Valsts pārvaldes iekārtas likuma 41.panta pirmo daļu publiska persona var deleģēt pārvaldes uzdevumus, kuru izpilde ietilpst šīs publiskās personas vai tās iestādes kompetencē. Deleģējot pārvaldes uzdevumus, par funkcijas izpildi kopumā atbild attiecīgā publiskā persona. Valsts īpašuma objekts ir nepieciešams valsts sabiedrībai ar ierobežotu atbildību „Latvijas Nacionālais teātris” (turpmāk – Latvijas Nacionālais teātris) tam saskaņā ar Valsts pārvaldes iekārtas likuma 40.panta otro daļu un 41.pantu, kā arī Kultūras institūciju likuma 23.panta otro daļu deleģēto valsts pārvaldes uzdevumu kultūrpolitikas jomā veikšanai, jo, kopš 2006./2007.gada sezonas pieaugot Latvijas Nacionālā teātra darbības intensitātei sakarā ar politikas dokumentos, normatīvajos aktos un deleģēšanas līgumā noteikto funkciju izpildes nodrošināšanu un plānoto rezultatīvo rādītāju sasniegšanu, Latvijas Nacionālajam teātrim būtiski pieaugusi nepieciešamība pēc papildu telpām, kurās iestudēt un spēlēt izrādes, kā arī nepieciešamas telpas noliktavas un ražošanas ceha vajadzībām.  Valsts īpašuma objekts atrodas blakus nekustamajam īpašumam Kronvalda bulvārī 2, Rīgā, un atbilstošā izvietojuma dēļ valsts īpašuma objekts ir vienīgais zemesgabals, uz kura nākotnē būtu iespējams uzbūvēt Latvijas Nacionālā teātra darbības nodrošināšanai nepieciešamo nekustamo īpašumu. Latvijas Nacionālajam teātrim ir nepieciešams nodrošināt arī autostāvvietu skatītāju vajadzībām, kuru plānots izbūvēt zem jaunās Latvijas Nacionālā teātra piebūves ēkas. Vienlaikus, ņemot vērā to, ka Latvijas Nacionālā teātra telpas ir grūti pieejamas personām ar kustību traucējumiem, veicot jaunu telpu izbūvi, tiktu nodrošināta kultūras pasākumu pieejamība personām ar kustību traucējumiem.  Ņemot vērā, ka kopš 2006.gada pēc Ministru kabineta 2006.gada 24.augusta rīkojuma Nr.636 „Par valsts īpašuma objektu nodošanu privatizācijai” izdošanas, būtiski ir mainījušies faktiskie apstākļi Administratīvā procesa likuma 85.panta otrās daļas 4.punkta izpratnē (būtiskās izmaiņas faktiskajos apstākļos norādītas rīkojuma projekta 2.punktā), ir sagatavots Ministru kabineta rīkojuma projekts „Par nekustamo īpašumu Kronvalda bulvārī 2B, Rīgā” (turpmāk – rīkojuma projekts), kas paredz atcelt Ministru kabineta 2006.gada 24.augusta rīkojumu Nr.636 „Par valsts īpašuma objektu nodošanu privatizācijai” daļā par nekustamā īpašuma Kronvalda bulvārī 2B, Rīgā (nekustamā īpašuma kadastra Nr.01000100135) nodošanu privatizācijai un svītrot Ministru kabineta 2006.gada 24.augusta rīkojuma Nr.636 „Par valsts īpašuma objektu nodošanu privatizācijai” 1.3.apakšpunktu. Rīkojuma projekts vienlaikus paredz valsts akciju sabiedrībai „Privatizācijas aģentūra”, kuras valdījumā atrodas valsts īpašuma objekts, nodot un Finanšu ministrijai pārņemt to savā valdījumā.  Saskaņā ar Administratīvā procesa likuma 62.panta pirmo daļu rīkojuma projekts ar Kultūras ministrijas 2013.gada 25.februāra vēstuli Nr.5.1.-17/676 tika nosūtīts privatizācijas ierosinātājam – sabiedrībai ar ierobežotu atbildību „Kronvalda parks” viedokļa sniegšanai. Sabiedrība ar ierobežotu atbildību „Kronvalda parks” 2013.gada 8.marta vēstulē Nr.04/03-2013 sniedza viedokli, ka neatbalsta rīkojuma projekta tālāko virzību. Sabiedrības ar ierobežotu atbildību „Kronvalda parks” sniegtais viedoklis izvērtēts atbilstoši Administratīvā procesa likuma 65. un 66.pantam un sabiedrības ar ierobežotu atbildību „Kronvalda parks” viedoklī sniegtie argumenti atzīti par nepamatotiem, rīkojuma projekta 4.punktā norādot Ministru kabineta apsvērumus un argumentus administratīvā akta atcelšanai daļā. Tāpat rīkojuma projekta sagatavošanas ietvaros ir izvērtēti administratīvā procesa principi, tai skaitā, tiesiskuma princips, labas pārvaldības princips, samērīguma princips un tiesiskās paļāvības princips.  **Nekustamā īpašuma sastāvs**  Nekustamais īpašums (nekustamā īpašuma kadastra apzīmējums Nr.01000100135) Kronvalda bulvārī 2B, Rīgā, sastāv no zemesgabala 3475 m2 platībā un vienas būves – tenisa klubs (būves kadastra apzīmējums 01000100135 001) un palīgceltnēm (kadastra apzīmējumi 01000100135 002 un 01000100135 003).  **Īpašuma tiesību nostiprinājums zemesgrāmatā**  Valsts īpašuma objekts, 2001.gada 2.jūlijā reģistrēts Rīgas pilsētas zemesgrāmatas nodalījumā Nr.100000008415 (žurnāla Nr.300000039550) ar kadastra Nr.0100 010 0135 uz valsts vārda Izglītības un zinātnes ministrijas personā.  **Nekustamā īpašuma nomas līgumi**  2001.gada 5.martā Izglītības un zinātnes ministrija un sabiedrība ar ierobežotu atbildību „Centrālais tenisa klubs” (reģistrācijas Nr.40003369179) noslēdza nekustamā īpašuma Kronvalda bulvārī 2B, Rīgā, kadastra Nr.01000100135, nomas līgumu ar termiņu līdz 2021.gada 31.decembrim. 2009.gada 29.jūnijā tika noslēgts nekustamā īpašuma nomas līguma pārjaunojuma līgums, saskaņā ar kuru nekustamā īpašuma Kronvalda bulvārī 2B, Rīgā, kadastra Nr.01000100135 nomnieka sabiedrības ar ierobežotu atbildību „Centrālais tenisa klubs” vietā iestājās sabiedrība ar ierobežotu atbildību „Kronvalda parks” (reģistrācijas Nr.40103231180), pārņemot visas sabiedrības ar ierobežotu atbildību „Centrālais tenisa klubs” tiesības, saistības un pienākumus, kas izrietēja no noslēgtā nomas līguma.  Rīgas pilsētas zemesgrāmatas nodalījuma Nr.100000008415 III.daļas 1.iedaļas 1.1. ierakstā izdarīts ieraksts – nostiprināta nomas tiesība uz nekustamo īpašumu līdz 2021.gada 31.decembrim. Rīgas pilsētas zemesgrāmatas nodalījuma Nr.100000008415 III.daļas 2.iedaļas 1.1. ierakstā izdarīts ieraksts Nomnieks: sabiedrība ar ierobežotu atbildību „Kronvalda parks”, nodokļu maksātāja kods 40103231180. Pamats: 2009.gada 29.jūnija līguma Nr.2108-2002 pārjaunojuma līgums.  **Nekustamā īpašuma valdītājs**  Pamatojoties uz Ministru kabineta 2006.gada 24.augusta rīkojuma Nr.636 „Par valsts īpašuma objektu nodošanu privatizācijai” 4.punktu, Izglītības un zinātnes ministrija valsts īpašuma objektu nodeva valsts akciju sabiedrības „Privatizācijas aģentūra” valdījumā. |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Ņemot vērā to, ka mainījušies lietas faktiskie apstākļi, kuriem pastāvot administratīvā akta izdošanas brīdī iestāde varētu šādu administratīvo aktu neizdot, un administratīvā akta palikšana spēkā skar būtiskas sabiedrības intereses (būtiskās sabiedrības intereses pamatotas rīkojuma projekta 2., 4. un 6.punktā), saskaņā ar likuma „Par valsts un pašvaldību īpašuma objektu privatizāciju” 12.panta ceturto daļu un pamatojoties Administratīvā procesa likuma 51.pantu, 83.panta pirmo daļu un 85.panta otrās daļas 4.punktu, rīkojuma projekts paredz atcelt Ministru kabineta 2006.gada 24.augusta rīkojumu Nr.636 „Par valsts īpašuma objektu nodošanu privatizācijai” daļā par nekustamā īpašuma Kronvalda bulvārī 2B, Rīgā (nekustamā īpašuma kadastra Nr.01000100135) nodošanu privatizācijai un svītrot Ministru kabineta 2006.gada 24.augusta rīkojuma Nr.636 „Par valsts īpašuma objektu nodošanu privatizācijai” 1.3.apakšpunktu. Rīkojuma projekts paredz valsts akciju sabiedrībai „Privatizācijas aģentūra”, kuras valdījumā atrodas valsts īpašuma objekts, nodot un Finanšu ministrijai pārņemt to savā valdījumā, sastādot attiecīgu pieņemšanas nodošanas aktu.  Rīkojuma projektam pievienotais Ministru kabineta sēdes protokollēmuma projekts paredz uzdevumu Kultūras ministrijai sadarbībā ar Finanšu ministriju (valsts akciju sabiedrību „Valsts nekustamie īpašumi”) izstrādāt priekšlikumus par turpmāko rīcību Latvijas Nacionālā teātra piebūves ēkas izveidošanai nekustamajā īpašumā Kronvalda bulvārī 2B, Rīgā, izvērtējot optimālākos būvniecības darbu finansēšanas modeļus un līdz 2018.gada 1.janvārim iesniegt noteiktā kārtībā Ministru kabinetā tiesību akta projektu par turpmāko rīcību Latvijas Nacionālā teātra piebūves ēkas izveidošanai nekustamajā īpašumā Kronvalda bulvārī 2B, Rīgā. |
| 5. | Projekta izstrādē iesaistītās institūcijas | Kultūras ministrija, valsts sabiedrība ar ierobežotu atbildību „Latvijas Nacionālais teātris”, valsts akciju sabiedrība „Privatizācijas aģentūra” un Ekonomikas ministrija. |
| 6. | Iemesli, kādēļ netika nodrošināta sabiedrības līdzdalība | Jautājuma būtība skar Ministru kabineta tiesības pieņemt lēmumu, atceļot administratīvā aktu daļā. |
| 7. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Rīkojuma projekts uzskatāms par vispārīgo administratīvo aktu, ko iestāde izdod attiecībā uz individuāli nenoteiktu personu loku. Vispārīgo administratīvo aktu var pārsūdzēt Administratīvā procesa likuma noteiktajā kārtībā. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Projekts šo jomu neskar. |
| 3. | Tiesiskā regulējuma finansiālā ietekme | Projekts šo jomu neskar. |
| 4. | Tiesiskā regulējuma nefinansiālā ietekme | Saglabājot valsts īpašuma objektu valsts īpašumā, tiek sasniegts sabiedrības interesēm atbilstošs mērķis. Latvijas Nacionālais teātris varēs attīstīties un paplašināties, uzbūvējot jaunu Latvijas Nacionālā teātra piebūvi, kā rezultātā tiks nodrošināta kultūras pasākumu pieejamība plašam personu lokam, tai skaitā personām ar kustību traucējumiem. Tāpat valsts īpašuma objekta saglabāšana valsts īpašumā veicinās Latvijas Nacionālajam teātrim deleģēto valsts pārvaldes uzdevumu kultūrpolitikas jomā īstenošanu, kas saistīti ar bērnu un jauniešu personības veidošanās sekmēšanu ar teātra mākslas starpniecību un izglītojošu un sociālu programmu sabiedrības izglītošanai un integrācijas procesu veicināšanai īstenošanu.  Ņemot vērā to, ka valsts īpašuma objekta nomas līguma termiņš ir spēkā līdz 2021.gada 31.decembrim un nomas līgumu nav plānots izbeigt pirms nomas līguma termiņa beigām, sabiedrībai ar ierobežotu atbildību „Kronvalda parks” zaudējumi netiks nodarīti. |
| 5. | Administratīvās procedūras raksturojums | Projekts šo jomu neskar. |
| 6. | Administratīvo izmaksu monetārs novērtējums | Projekts šo jomu neskar. |
| 7. | Cita informācija | Nav |

*Anotācijas III, IV, V un VI sadaļa – projekts šīs jomas neskar.*

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Rīkojuma projekta izpildi nodrošinās valsts akciju sabiedrība „Privatizācijas aģentūra”, Kultūras ministrija un Finanšu ministrija. |
| 2. | Projekta izpildes ietekme uz pārvaldes funkcijām | Esošās funkcijas un uzdevumi netiek paplašināti un netiek sašaurināti. |
| 3. | Projekta izpildes ietekme uz pārvaldes institucionālo struktūru. Jaunu institūciju izveide | Projekts šo jomu neskar. |
| 4. | Projekta izpildes ietekme uz pārvaldes institucionālo struktūru. Esošu institūciju likvidācija | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru. Esošu institūciju reorganizācija | Projekts šo jomu neskar. |
| 6. | Cita informācija | Nav |

Kultūras ministre                                                                 Ž.Jaunzeme – Grende

Vīza: Valsts sekretāra p.i. E.Turka

2013.04.16. 09:02

1611

J.Šumeiko

Tālr.67330269, fakss: 67330293

[Juris.Sumeiko@km.gov.lv](mailto:Juris.Sumeiko@km.gov.lv)